《呈莫大猷令》
宋代·赵蕃

入境能知政，昔闻今信然。
吾行万安道，颇识令君贤。
阡陌东西隔，人家远近连。
针青秧出水，穗长麦摇烟。
犬吠稀逢客，牛耕不废鞭。
幽啼催谷布，午霁起蚕眠。
檄罢追呼扰，民争赋入先。
太平真有象，循吏可无前。
径欲捐五半，从之受一廛。
经行嗟阻免，少日待回船。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。